ज्ञानरंजन की कहानियों में काव्य-तत्वों का प्रचुरता से प्रयोग है, किंतु यह पारंपरिक नहीं है। वह इन तत्वों का प्रयोग भी अपने रूखड़े अंदाज में ही करते हैं। हालांकि कविता का यह वैभव गद्य की सीमाओं के भीतर दिखता है लेकिन यह छायावादी, रोमानी, स्वछंदतावादी कविता नहीं है। उनकी कहानियों का यह पक्ष उन्हें नई कहानी के कई कथाकारों से एकदम अलग खड़ा कर देता है, क्योंकि नई कहानी के कई कथाकारों ने लगभग ऐसा माहौल बना दिया था कि कहानी के भीतर कविता के तत्वों के आने से कहानी की बर्बादी तय हो जाती है। ज्ञानरंजन नई कहानी के कथाकारों यथा राजेंद्र यादव की तरह ‘कविता-विरोधी’ नहीं हैं। ज्ञानरंजन ने स्वयं इस बात को स्वीकार भी किया है कि उनकी कहानियों का कविता के साथ गहरा संबंध है।